'Borge moet help in stryd teen opkikkers' | Netwerk24
06 November 2019 12:06
Maatskappye kan nie net sport borg nie, hulle moet ook finansieel bydra tot die stryd teen opkikkers in sport.
Só sê Witold Banka, wat in Januarie die leierskap oorneem van die Wêreldagentskap teen die gebruik van verbode middels (Wada).
Witold Banka word die nuwe grootbaas van Wada. Foto: Getty Images
Dié 35-jarige Pool sal Craig Reedie opvolg.
Banka sê die organisasie het dringend inkomste nodig en die borg van sportbyeenkomste kom met 'n verantwoordelikheid.
Hy het by 'n teenopkikker-konferensie in Katowice, Pole, gepraat en gesê dit is nie 'n nuwe idee om groot borge te betrek as deel van hul maatskaplike verantwoordelikheid nie.
"Dit is een van my grootste take: om groot maatskappye te oorreed om hulle by die Olimpiese teenopkikker-solidariteitsfonds aan te sluit," sê hy.
Wada het 'n jaarlikse begroting van sowat $35 miljoen (sowat R516 miljoen), terwyl die algehele besteding aan teenopkikker-programme, insluitend dié van nasionale teenopkikker-agentskappe, nie meer as $260 miljoen oorskry nie.
Uitsaaiers bestee egter miljarde dollars om die uitsaairegte van groot sportgeleenthede soos die Wêreldbeker-sokkertoernooi en die Olimpiese Spele te bekom.
Olimpiese borge sal die Internasionale Olimpiese Komitee (IOK) vir 'n tydperk van vier jaar $1 miljard betaal om amptelik met die Spele vereenselwig te word en sowat $5 miljard vir Spele-regte.
Om skelms uit te vang, het Wada nuwe inkomstebronne nodig, meen Banka.
"Ons het ander oplossings nodig om die begroting vir die stryd teen opkikkers te verhoog."
Wada het die afgelope vier jaar gestry teen 'n groot Russiese opkikkerskandaal, wat hom baie geld gekos het.